b'\n_START_ARTICLE_\nJanez Krstnik Coronini-Cronberg\n_START_SECTION_\n\xc5\xbdivljenje in delo\n_START_PARAGRAPH_\nJanez Krstnik Coronini-Cronberg se je rodil 16. novembra 1794 v Gorici o\xc4\x8detu grofu Janezu Krstniku (Johann Baptist) Coronini-Cronberg in materi Eleonori, rojeni Strassoldo. \xc5\xa0e isti dan so ga krstili v \xc5\xa1empetrski cerkvi. \xc5\xa0empetrska veja grofovske dru\xc5\xbeine Coronini-Cronberg je imela posestvo in vilo v \xc5\xa0empetru pri Gorici \xc5\xbee v 17. stoletju, v njej pa so se stalno naselili kasneje._NEWLINE_Grof Janez Krstnik Coronini-Cronberg je opravljal pomembne voja\xc5\xa1ke in upravne funkcije v Habsbur\xc5\xa1ki monarhiji in bil od 1836 do 1848 vzgojitelj prestolonaslednika in poznej\xc5\xa1ega cesarja Franca Jo\xc5\xbeefa._NEWLINE_Leta 1848 je kot generalmajor branil Tirolsko, leta 1854 je kot vrhovni poveljnik avstrijskih voja\xc5\xa1kih enot ob tur\xc5\xa1ki meji zasedel Romunijo. Bil je imenovan za civilnega in voja\xc5\xa1kega upravitelja srbske Vojvodine in temi\xc5\xa1varskega Banata (1851\xe2\x80\x931859) ter potem za hrva\xc5\xa1kega bana (1859\xe2\x80\x931860). Dosegel je \xc4\x8din generala. Leta 1860 je opravljal slu\xc5\xbebo poveljujo\xc4\x8dega generala na obmo\xc4\x8dju Gornje in Dolnje Avstrije, \xc5\xa0tajerske in Ogrske. Po koncu voja\xc5\xa1ke kariere 1865 se je naselil v \xc5\xa0empetru na gori\xc5\xa1kem pode\xc5\xbeelju in se posvetil vodenju dru\xc5\xbeinskega posestva, ki ga je uspe\xc5\xa1no vodil do smrti 1880.'